Io
Io er i græsk mytologi datter af flodguden Inachos og en præstinde for Hera i Argos. Zeus blev forelsket i Io, og for at beskytte hende mod Heras jalousi omskabte han pigen til en kvie. Hera opdagede listen og satte først uhyret Argos til at vogte kvien; senere sendte hun en kobremse, som fik den stakkels Io til at blive vanvittig og bisse. På sin flugt kom hun til Egypten, hvor hun fødte Epafos. Efter at have genvundet fornuftens brug blev hun til den egyptiske gudinde Isis.